REGULAMENTUL DE PUNERE ÎN APLICARE (UE) 2022/1232 AL COMISIEI

din 13 iulie 2022

de acordare a unei autorizații a Uniunii pentru familia de produse biocide „INTEROX Biocidal Product Family 1”

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 44 alineatul (5) primul paragraf,

întrucât:

(1) La 25 ianuarie 2017, Solvay Chemicals International S.A. a depus o cerere în conformitate cu articolul 43 alineatul (1) din Regulamentul (UE) nr. 528/2012 pentru autorizarea unei familii de produse biocide denumite „INTEROX Biocidal Product Family 1” din tipurile de produse 2, 3 și 4, astfel cum sunt descrise în anexa V la respectivul regulament, prezentând confirmarea în scris conform căreia autoritatea competentă din Finlanda a fost de acord să evalueze cererea. Cererea a fost înregistrată în Registrul produselor biocide cu numărul de caz BC-WX029254-02.

(2) „INTEROX Biocidal Product Family 1” conține peroxid de hidrogen ca substanță activă, care este inclus pe lista Uniunii de substanțe active aprobate menționată la articolul 9 alineatul (2) din Regulamentul (UE) nr. 528/2012, pentru tipurile de produse 2, 3 și 4.

(3) La 21 aprilie 2021, autoritatea competentă responsabilă cu evaluarea a transmis, în conformitate cu articolul 44 alineatul (1) din Regulamentul (UE) nr. 528/2012, un raport de evaluare și concluziile evaluării sale Agenției Europene pentru Produse Chimice (denumită în continuare „agenția”).

(4) La 4 noiembrie 2021, agenția a prezentat Comisiei un aviz (2), inclusiv proiectul de rezumat al caracteristicilor produsului biocid (denumit în continuare „RCP”) referitor la „INTEROX Biocidal Product Family 1”, și raportul final de evaluare privind familia de produse biocide, în conformitate cu articolul 44 alineatul (3) din Regulamentul (UE) nr. 528/2012.

(5) Avizul concluzionează că „INTEROX Biocidal Product Family 1” este „o familie de produse biocide” în sensul articolului 3 alineatul (1) litera (s) din Regulamentul (UE) nr. 528/2012, că este eligibilă pentru o autorizație a Uniunii în conformitate cu articolul 42 alineatul (1) din regulamentul respectiv și că, sub rezerva conformității cu proiectul de RCP, îndeplinește condițiile prevăzute la articolul 19 alineatele (1) și (6) din regulamentul în cauză.

(6) La 16 noiembrie 2021, agenția a transmis Comisiei proiectul de RCP în toate limbile oficiale ale Uniunii, în conformitate cu articolul 44 alineatul (4) din Regulamentul (UE) nr. 528/2012.

(7) Comisia este de acord cu avizul agenției și consideră, prin urmare, că este oportun să se acorde o autorizație a Uniunii pentru „INTEROX Biocidal Product Family 1”.

(8) Măsurile prevăzute în prezentul regulament sunt în conformitate cu avizul Comitetului permanent pentru produse biocide,

ADOPTĂ PREZENTUL REGULAMENT:

Articolul 1 Se acordă societății Solvay Chemicals International S.A. o autorizație a Uniunii cu numărul de autorizație EU-0027468-0000 pentru punerea la dispoziție pe piață și utilizarea familiei de produse biocide „INTEROX Biocidal Product Family 1”, în conformitate cu rezumatul caracteristicilor produsului biocid prevăzut în anexă. Autorizația Uniunii este valabilă de la 8 august 2022 până la 31 iulie 2032.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 13 iulie 2022. Pentru Comisie Președinta Ursula VON DER LEYEN

(1) JO L 167, 27.6.2012, p. 1.

(2) ECHA opinion of 13 October 2021 on the Union authorisation of “INTEROX Biocidal Product Family 1” (Avizul ECHA din 13 octombrie 2021 cu privire la autorizația Uniunii pentru „INTEROX Biocidal Product Family 1”) (ECHA/BPC/295/2021), https://echa.europa.eu/bpc-opinions-on-union-authorisation